Lucy Leer Loop - INK - INK Lucy Leer Loop - INK
Titel: Lucy Leer Loop
Datum gepubliseer: 31 Julie 2019 Aantal woorde: 623 329 Kere gelees ♥8
Petrus is nie seker hoe hy hierdie opdrag gekry het nie. Blykbaar het iemand in die hoër range vertroue in hom. (In ‘n latere oomblik van helderheid het Petrus onthou, sy pa was ‘n Generaal in K.O.P.P.) Dit was Petrus se eerste week in die pos, en in sy persoonlike opinie was hierdie ‘n redelike belangrike opdrag. Die toekoms van die hele mensdom het in sy hande gerus; dalk moes een van die meer senior ouens dié een gevat het?
Petrus was ‘n Federale Offisier vir die Kultuurhistoriese Observasie Prekognisie Program – of sommer kortliks: ‘n F.O.K.O.P.P. Die K.O.P.P. se werk was om seker te maak dat die geskiedenis gebeur soos wat dit móét gebeur. As sekere gebeure nie gebeur nie, kan dit ‘n negatiewe effek hê op die toekoms van die mensdom – amper soos die sogenaamde “skoenlapper effek”. Byvoorbeeld as John F. Kennedy nie vermoor was nie, sou daar ‘n kernoorlog tussen Amerika en Rusland uitgebreek het, wat sou maak dat die Internet nie uitgevind is nie, wat weer sou beteken het dat die mensdom nie Facebook gehad het nie. (John F. Kennedy is nie deur Harvey Lee Oswald geskiet nie. Harvey kon nie eers die breë kant van ‘n huis met ‘n haelgeweer raakskiet nie, wat nog te sê ‘n sluipskutter wees. Toe Harvey die sneller trek, het hy voorspelbaar gemis en moes ‘n F.O.K.O.P.P. die daad deurvoer. Dit is hoekom daar tot vandag toe nog teorieë oor JFK se dood die rondtes doen.) Die feit dat iets in die geskiedenis gebeur het, soos wat dit gebeur het, beteken dat die K.O.P.P. seker gemaak het dat dit gebeur het, anders sou dit nie gebeur het nie. (As die leser nie die konsep kan verstaan nie, is dit ‘n gebrek aan begrip aan die leser se kant, en nie die skrywer se onvermoë om dit te verduidelik nie.)
Petrus word 3,181,293 miljoen jaar in die verlede gestuur. Sy opdrag: Maak seker Australopithecus afarensis (of sommer net ‘die Lucy-Mense’) klim uit die bome uit. Sien, die Lucy-Mense was die voorsate van die moderne mens (Homo Sapien) en hulle het in bome gebly. As hulle nie uit die bome geklim het nie, sou die Neandertal die dominante spesie geword het, en Homo Sapiens sou nie bestaan het nie.
Petrus hoef nie ver te loop voor hy ‘n trop Lucy-Mense in ‘n boom kry nie. Hy is ietwat teleurgesteld, want hy het gehoop hulle sou teen die tyd al self op die grond rondgeloop het. Petrus hou hulle vir ‘n wyle dop om te sien of een dalk uit die boom klim, maar na “ure” (3 minute om presies te wees) raak Petrus verveeld, en besluit hy maar om die proses bietjie aan te help. Hy stap nader. Daar is ‘n vreemde gebabbel uit die boom toe die Lucy-mense hom gewaar.
“Hallo! Ek’s ‘n F.O.K.O.P.P. Klim asseblief uit die boom uit!” Daar is doodse stilte in die boom.
Petrus haal ‘n piesang uit sy sak uit en waai dit in die lug. “Kyk wat het ek hier! Kom! Lekkernomnom!” Steeds geen beweging in die boom.
Petrus vererg hom, tel ‘n klip op en slinger dit die boom in. Daar’s ‘n dowwe “doef” geluid gevolg deur takke wat breek en ‘n Lucy-mannetjie wat “Kaplaks!” op die grond val. Die Lucy-mannetjie bly bewegingloos lê.
Voor Petrus iets verder kan doen, staan die hele trop Lucy-mense in ‘n halfmaan om hom.
“Ten minste is julle uit die boom!” Sê Petrus en glimlag onseker.
“Wat de moer maak jy, man!?” Vra die een Lucy-mens, voor ‘n harige hand Petrus teen die kop tref.
Lees soortgelyke Julie 2019 projek - 'n reis in tyd, Wetenskapfiksie